Magister Willermus, officialis Masticonensis, universis præsentes litteras inspecturis, salutem in Domino. Noveritis quod Gaufridus Doble, domicellus, in nostra præsentia constitutus, obligavit titulo pignoris sexaginta solidos de redditu quos habebat apud Massilliacum in tribus hominibus, scilicet Galtero de Saugoy, Johanne Redrisoyt, Constantino Chaloner, pro XXti V libris Cluniacensibus, quas dictus Gaufridus confessus est se recepisse in pecunia numerata; quos LX solidos tenebat cum omnibus aliis quæ habebat apud Massilliacum in casamentum et feodum ab ecclesia Cluniacensi, promittens, præstito juramento super sancta Dei euvangelia, se sine aliqua calumpnia et inquietatione in pace dimittere dictos LX solidos et contra omnes guarantire ecclesiæ Cluniacensi, quousque reddiderit integre dictas XXV libras. Et si forte aliquis fuerit defectus in dictis LX solidis, ita quod non possent haberi super illis hominibus, promisit, præstito juramento, se defectum suplere de alia terra sua. De conventionibus prædictis observandis et obligatione tenenda, fidejussores fuerunt Willermus Domile, miles, et Johannes Paganus, qui per juramentum promiserunt se ostagia tenere apud Cluniacum usque ad debitam satisfactionem, si dictus Gaufridus in aliquo defecerit præmissorum. In cujus rei testimonium, præsentibus sigillum curiæ Masticonensis apposuimus. Datum anno Domini millesimo ducentesimo XXXº quinto, mense junio.